Koordinatės: 54°52′15″š. pl. 23°58′37″r. ilg.﻿ / ﻿54.870941°š. pl. 23.976947°r. ilg.﻿ / 54.870941; 23.976947

 *Kitos reikšmės – Panemunės koplyčia (reikšmės).*

 *Kitos reikšmės – Aušros Vartų Dievo Motinos koplyčia.*

|  Panemunės Aušros Vartų Švč. Mergelės Marijos, Gailestingumo Motinos, koplyčia |
| --- |
|  |
| **Savivaldybė** | Kauno miestas |
| **Gyvenvietė** | Kaunas |
| **Adresas** | Birutės g. 1 |
| **Statybinė medžiaga** | tinkuotas mūras |

**Panemunės Aušros Vartų Švč. M. Marijos, Gailestingumo Motinos, koplyčia** – Šv. Pijaus X brolijos (katalikų tradicionalistų) koplyčia Kaune, Panemunės rajone, Birutės g. 1, prie Panemunės troleibusų žiedo. Ji nepriklauso Aukštosios Panemunės Švč. Mergelės Marijos Vardo parapijai.

Koplyčios inerjeras
Švč. M. Marija koplyčios kiemelyje
Koplyčia įrengta šiuolaikinio triaukščio gyvenamo namo dalyje. Prieš ją kiemelio kampe, Lurdo grotą primenančioje aplinkoje, pastatyta Švč. M. Marijos skulptūra. Virš įėjimo įtaisytas Marijos atvaizdas, panašus į paveikslą, esantį Vilniaus Aušros Vartų koplyčioje. Čia įsikūręs ir Šv. Kazimiero prioratas, kuris nėra įregistruotas kaip religinė bendruomenė, veiklą vykdo per VšĮ „Laetitia".

Koplyčioje Šv. Mišios laikomos tradicinėmis Romos apeigomis lotynų kalba. Jos vyksta ne tik sekmadieniais (giedotinės šv. Mišios su pamokslu, trumpa katechezė), bet ir šiokiadieniais. Yra galimybė atlikti išpažintį, gauti kitus sakramentus, įsigyti katalikiškos literatūros ir vaizdinės medžiagos.

Istorija
--------

Šv. Pijaus X broliją, pasivadinusią modernizmo priešininko popiežiaus Pijaus X vardu, įkūrė Romos katalikų arkivyskupas Marcel Lefebvre. Jos nariai pripažįsta dar Pijaus V įvestą Tridento Šv. Mišių tvarką tik lotynų kalba, tvarką buvusią bažnyčiose 400 metų iki II Vatikano Susirinkimo (1962–1965). Brolijos reguliaraus darbo pradžia Lietuvoje 1995 m. vykusios Šv. Ignaco rekolekcijos, kuriose dalyvavo šeši tikintieji. Nuo 1995 m. leidžiamas leidinys „Pulkim ant kelių". 2002 m. įsteigtas Šv. Kazimiero prioratas.

Kaune katalikų tradicionalistų pamaldos vyko įvairiose vietose. Edmundas Naujokaitis, pirmasis Tradicijos kunigas lietuvis, 2002 m. kelis mėnesius laikė šv. Mišias Lenartavičių koplytėlėje Žaliakalnyje. 

Lietuvos prioras belgas kun. Jozefas Verlindenas dėl nedidelio tikinčiųjų skaičiaus laikinai uždarė koplyčią Vilniuje, organizuodamas laikinojo priorato ir koplyčios įrengimą Kaune. 2003 m. balandžio 13 d. buvo nupirktas trijų aukštų namas su patalpa koplyčiai Kaune, Birutės g. Ieškodamas lėšų statybos darbams ir einamosioms išlaidoms, belgas nuolat keliavo į Belgiją, Olandiją, Prancūziją, Vokietiją, lapkritį lankėsi JAV.

Lietuvos vyskupų konferencija yra perspėjusi savo tikinčiuosius dėl Brolijos plečiamos veiklos Lietuvoje.

Šaltiniai
---------

1. ↑  Šv. Kazimiero prioratas Archyvuota kopija 2014-07-14 iš Wayback Machine projekto.
2. ↑  Šv. Pijaus X kunigų brolija – arkivyskupo Marcel Lefebvre sekėjai

Nuorodos
--------


|  |  |
| --- | --- |
|  | **Vikiteka: Panemunės Aušros Vartų Švč. Mergelės Marijos, Gailestingumo Motinos, koplyčia** – vaizdinė ir garsinė medžiaga  |

* Šv. Pijaus X brolijos Lietuvoje internetinė svetainė Archyvuota kopija 2019-01-13 iš Wayback Machine projekto.
* Religinių bendruomenių ir dvasinių grupių Lietuvoje žinynas Archyvuota kopija 2018-11-22 iš Wayback Machine projekto.